**Generalforsamling i SAS Løbeklub den 3. april 2025**

**Dagsorden:**

**1. Valg af dirigent**

**2. Åbning af mødet og godkendelse af indkaldelsen**

**3. Valg af mødesekretær**

**4. Formandens beretning**

**5. Regnskab**

**6. Fremlæggelse af budget**

**7. Kontingent**

**8. Indkomne forslag**

**9. Valg iflg. lovene for ulige år:**

**Formand : Allan Holst Olsen - modtager genvalg**

**Bestyrelsesmedlem : Jimmy Haugsted Andreasen  - modtager genvalg**

**Revisor : Jeanne Sandstrøm                  - modtager genvalg**

**Revisor : Per Christiansen                      - modtager genvalg**

**Revisorsuppleant : Niels Myrlund                            - modtager genvalg**

**10. Eventuelt**

**Referat:**

Der var 17 medlemmer til årets generalforsamling, inkl. bestyrelsen.

1. Formanden byder velkommen og foreslår på vegne af bestyrelsen, at Verner Poulsen bliver valgt til at være dirigent. Da der ikke kom nogle forslag til modkandidater, så blev Verner valgt og han takkede ’ja’ til valget.
2. Verner konstaterede, at generalforsamlingen var rettidigt indkaldt, da den er lagt på hjemmesiden den 2. februar 2025, og at vi derved kan godkende denne generalforsamling.
3. Bestyrelsen foreslår, at Jimmy Andreasen bliver valgt til mødesekretær. Da der ikke kom nogle forslag til modkandidater, så blev Jimmy valgt og han takkede ’ja’ til valget.
4. **Formandens beretning**:

Endnu et år er gået i løbeklubben, og endnu engang har det været et forholdsvis stille år klubmæssigt. Ikke at vi har været stille – vi har selvfølgelig været ude at løbe, bare ikke så meget som tidligere år. Men vi har alligevel formået at holde sammen på vores lille klub, og det skal der lyde et stort skulderklap for! Så det er med både glæde og en vis vemod, at jeg sidder her i dag for at reflektere over endnu et år i vores elskede løbeklub. Et år, der har været præget af både triumfer og udfordringer, latter og tårer, og ikke mindst et år, hvor vi har vist vores styrke som fællesskab. Et år, hvor vi har fortsat vores rejse gennem asfaltens labyrinter og stier, men også et år, hvor vi har navigeret gennem udfordringer, som vi aldrig havde forestillet os.

**Medlemmer**

Da jeg blev formand for løbeklubben for 7 år siden, havde medlemstallet i en årrække været dalende. Men efter det første år havde vi faktisk et lille opsving, da medlemskurven igen var opadgående. Derfor var vi meget optimistiske og havde troen på, at denne fremgang ville fortsætte. Men så kom Corona snigende ind ad bagdøren og ødelagde det hele.

Det er nu 5 år siden, at verden blev lukket ned på grund af en dengang ukendt virus. Corona ramte luftfart, idræts- og foreningslivet som en hammer, og nedlukningen har haft store konsekvenser for samfundet. Jeg kan ikke benægte, at det har været en udfordrende periode for vores klub. Men i det forgangne år har vi faktisk fået 2 nye medlemmer, så der skal lyde et stort velkommen til dem. I dag, den 3. april 2025, er vi kun 42 medlemmer tilbage, heraf er 40 % af os samlet her i aften. 42 medlemmer er mere end en halvering i forhold til 2018, hvor jeg blev valgt ind som formand. En stor del af medlemsflugten er naturligvis en konsekvens af den store massefyringsrunde, der var i SAS i sommeren 2020 i kølvandet på Corona pandemien. Hvert eneste medlem er en vigtig brik i vores løbeklubs historie. Og til alle Jer, der stadig er med trods turbulensen, vil jeg gerne udtrykke min dybeste taknemmelighed. I er det hjerte, der holder vores klub i live, og jeres dedikation er en inspirationskilde for os alle. Under Corona pandemien har vi tilegnet os nogle nye vaner, og en del af de vaner er kommet for at blive. Mange vil fortsat have mere fokus på håndvask, håndsprit og afstand fremadrettet.

**Løb**

SAS Løbeklub plejer at være repræsenteret ved mange forskellige motionsløb, men interessen har været faldende de senere år. Det traditionsrige Eremitageløb havde kun 1 løber fra SAS Løbeklub. Favoritløbet blandt medlemmerne de senere år har været Royal Run. Men efter tronskiftet i januar sidste år har det nærmest været en umulig opgave at købe et startnummer, da billetsalget efterfølgende eksploderede. Da vi nu havde en konge som vært blev alle løbene meget hurtigt udsolgt. Derfor var kun 3 løbere fra SAS Løbeklub repræsenteret ved Royal Run. Da billetsalget åbnede i november til dette års udgave, blev alle løbene udsolgt på samme dag, så jeg er spændt på at se, hvor mange løbere fra løbeklubben, der var heldige at købe et startnummer til Royal Run, som i år afvikles den 9. juni.

Broløbet over Øresund har i år 25-års fødselsdag og bliver løbet den 15. juni. 40.000 løbere fra hele verden kommer til et spektakulært halvmaraton mellem Danmark og Sverige, som blev udsolgt på få timer. Der var 4 løbere fra SAS Løbeklub, som var så heldige at få et startnummer, så stort tillykke til Jer. Det viser sig imidlertid, at SAS Airline har købt flere hundrede startnumre til Broløbet uden navne, hvilket jeg har fået bekræftet af Sparta, som arrangerer løbet. Det undrede mig, at det har været mulig for dem at reservere så mange startnumre, så jeg har forsøgt at kontakte SAS, men forgæves. De ville ikke udtale sig. Københavns halv- og helmaraton plejer også at være populære motionsløb, og de bliver afviklet helt efter planen i maj og september.

De store internationale løbestævner, Interscan og ASCA har ikke været afholdt i flere år, og det er på nuværende tidspunkt uvist om de bliver genoptaget og i givet fald hvornår.

The World Airline Road Race (WARR) blev i fjord afholdt i Auckland på New Zealand med stor succes. Den 42. udgave af WARR bliver i år afholdt væsentlig tættere på Danmark, nemlig i Kloten i Schweiz den 20. september.

Vores traditionsrige ’Kom og Løb’ har holdt lidt pauser i årets løb på grund af en del rejseaktivitet og skader, men ikke desto mindre er ’Kom og Løb’ blevet afviklet 26 gange siden sidste generalforsamling. Endnu engang vil jeg rose Leif og Ida for at være tovholdere til dette arrangement, der ”binder” løbeklubben sammen, såvel motionsmæssigt som socialt. Vi har haft nogle gode træningsture, og som altid er det ikke rekordtider, vi sigter efter – det er fællesskabet og de gode samtaler, der betyder noget. Det er jo klart, vi er i en løbeklub, men vi er også en social klub, og det er her, vores stærkeste bånd ligger.

Den tidligere så populære Christianshavnermil har ikke lige så stor opbakning blandt løbeklubbens medlemmer som tidligere og havde kun deltagelse af 5 løbere fra SAS Løbeklub. I år bliver sæsonen skudt i gang på mandag den 7. april. Af andre løb med deltagere fra SAS Løbeklub var der Kvindeløbet med 3 friske løbere samt Beer Mile, ligeledes med 3 løbere, heriblandt formanden og kassereren, som begge havde store udfordringer med at indtage de 4 øl undervejs.

Selvom vores antal måske ikke er så stort som før, så er vores gejst og vilje til at deltage ikke til at tage fejl af. Vi har vist, at størrelsen på vores klub ikke definerer vores engagement eller passion.

Men vi må også være ærlige og se i øjnene, at vores klub står overfor udfordringer. Den globale pandemi har rystet vores verden og vores klub i dens grundvold. Fysiske løb og det efterfølgende sociale samvær, som vi tidligere tog for givet, er nu blevet en luksus, vi sjældent kan nyde. Men selv i mørket er der lys. Vi har lært at tilpasse os at finde nye måder at støtte hinanden på og at værne om fællesskabet, selv når vi er adskilt af afstand og tid.

Som vi ser fremad ved vi, at vejen foran os måske ikke altid vil være let. Der vil være bump på vejen, udfordringer vi ikke kan forudse, og ændringer vi må tilpasse os. Men vi er ikke alene. Vi er en klub, en familie, der står sammen gennem tykt og tyndt. Og selv i vores svageste øjeblikke er vores styrke som fællesskab vores største aktiv.

Lad os derfor se fremad med håb, med mod, og med troen på, at selv i de mørkeste tider, vil vores klub skinne som et fyrtårn af håb og fællesskab. Lad os løbe videre, ikke kun for at nå målstregen, men også for at nyde rejsen og fællesskabet undervejs.

Tak til hver og en af Jer for Jeres engagement, Jeres vilje og Jeres tro på vores klub. Lad os sammen fortsætte med at skrive vores løbeklubs historie, side om side, skridt for skridt. I enhver krise er der en mulighed. Men som situationen har udviklet sig, er det svært at bevare optimismen. Ikke desto mindre håber jeg, vi kan lære, at vi er en del af en vidunderlig og ikke altid forudsigelig verden, og at vi kan finde menneskelighed, respekt og påskønnelse af alt omkring os. Med disse ord vil jeg gerne ønske alle en rigtig god påske.

Der blev stillet nogle spørgsmål fra generalforsamlingen:

Spørgsmål: Hvordan kan det være, at SAS er noteret for at have flere løbenumre til Øresund Broløbet 2025, og hvorfor er SAS Løbeklub ikke blevet tilbudt nogle af dem?

Svar: Bestyrelsen har kontaktet SAS vedrørende disse løbenumre, og har ikke fået noget svar fra SAS.

Spørgsmål: Forventer klubben at modtage tilskud fra SAS og hvornår forventer vi at modtage pengene?

Svar: Bestyrelsen har på nuværende tidspunkt ingen information, hvorvidt vi får noget tilskud og hvis, hvornår det så sker.

Spørgsmål: Vi har fået 2 nye medlemmer i klubben. De er SAS ansatte. Hvilken afdeling kommer de fra?

Svar: Det var lidt usikkert, men bestyrelsen mener, at det er fra KP.

Spørgsmål: Hvad med nye eksterne medlemmer?

Svar: Der er stadig lukket for optagelse af eksterne medlemmer, hvilket også fremgår af klubbens hjemmeside.

Herefter blev formandens beretning godkendt.

1. Kassereren fremlagde og gennemgik årets regnskab.

Der var ingen spørgsmål til regnskabet.

Herefter godkendte generalforsamlingen regnskabet.

1. Kassereren fremlagde og gennemgik budgettet for 2025.

Der var ingen spørgsmål til budgettet.

Herefter blev budgettet for 2025 godkendt.

1. Kassereren anbefalede, at kontingentet ikke blev ændret for 2025.

Spørgsmål: Hvornår kan vi forvente at klubbens kasse er tom?

Svar: Det vil bestyrelsen regne på, men det er afhængigt af, om vi kan forvente tilskud fra SAS. Det tager vi til den tid.

Hvorefter kontingentet for 2025 blev godkendt af generalforsamlingen.

1. Der var et indkommende forslag fra bestyrelsen, som generalforsamlingen skulle behandle:

Bestyrelsen foreslår, at der bliver arrangeret en mini træningslejr for klubbens medlemmer med en overnatning et sted på Sjælland, hvor vi kan løbe eller gå en lille tur sammen, og bagefter hygge med en god middag og socialt samvær. Lidt ligesom i de gode, gamle dage til de forskellige stævner, som løbeklubben har deltaget i. Vi foreslår, at der nedsættes et udvalg til at arrangere dette, ligesom til vores jubilæumsfest for et par år siden.

Forslaget fremgik ved en fejl ikke af indkaldelsen på hjemmesiden. Generalforsamlingen valgte at behandle forslaget.

Under behandlingen af forslaget fremkom der yderlige forslag.

* Bestyrelsen forslår, at der skal være noget ”egenbetaling”
* Der skal nedsættes et udvalg som skal arbejde videre med forslaget.
* Bestyrelsen skal godkende udvalgets arbejde før det endeligt besluttes.

Som deltagere til dette udvalg blev valgt:

* Anne Månsson
* Pia Myrlund
* Bobby Stabell
1. **Valg iflg. lovene for ulige år:**

Formand : Allan Holst Olsen                    - genvalgt

Bestyrelsesmedlem : Jimmy Haugsted Andreasen  - genvalgt

Revisor                    : Jeanne Sandstrøm                  - genvalgt

Revisor              : Per Christiansen                    - genvalgt

Revisorsuppleant : Niels Myrlund                          - genvalgt

1. Evt.

Spørgsmål: Hvor mange forventes at deltage i Etape Bornholm?

Svar: Formanden deltager.

Spørgsmål: Hvor mange deltager i Etape Møn?

Svar: På nuværende tidspunkt – ingen.

Mødesekretær: Jimmy Andreasen.